যুবওক্রীড়াবিষয়কমন্ত্রক
জাতীয় ক্রীড়া দিবসে ক্রীড়াবিদ এবং ফিটনেস আইকনদের সঙ্গে শ্রী ধর্মেন্দ্র প্রধান, শ্রী অনুরাগ সিং ঠাকুর, শ্রী নীতিশ প্রামানিকের মতবিনিময়
দেশের বিভিন্ন স্কুলে ২৬ জন বিশিষ্ট ক্রীড়াবিদের সফর
নয়াদিল্লি, ২৯ আগস্ট, ২০২২
জাতীয় ক্রীড়া দিবস উপলক্ষে সোমবার দেশজুড়ে নানা অনুষ্ঠানের আয়োজন করা হয়। কেন্দ্রীয় শিক্ষা ও দক্ষতা বিকাশ মন্ত্রী শ্রী ধর্মেন্দ্র প্রধান, কেন্দ্রীয় যুব বিষয়ক ও ক্রীড়ামন্ত্রী শ্রী অনুরাগ সিং ঠাকুর এবং দপ্তরের প্রতিমন্ত্রী শ্রী নিশীথ প্রামানিক এই উপলক্ষে আয়োজিত অনুষ্ঠানে ক্রীড়াবিদ এবং ফিটনেস আইকনদের সঙ্গে মতবিনিময় করেছেন।
শ্রী প্রধান জানান, প্রধানমন্ত্রী শ্রী নরেন্দ্র মোদীর নেতৃত্বে সরকার খেলাধুলাকে জনপ্রিয় করার জন্য সব ধরনের উদ্যোগ নিয়েছে। দেশের ক্রীড়া প্রতিভাদের সহায়তার জন্য নানা পদক্ষেপ নেওয়া হয়েছে। ২০২০র জাতীয় শিক্ষানীতিতে পাঠক্রমে খেলাধুলাকে বিশেষ গুরুত্ব দেওয়া হয়েছে। জীবনশৈলীতে প্রয়োজনীয় পরিবর্তন এনে ফিট থাকার জন্য কি কি করণীয় তা এই পাঠক্রমে অন্তর্ভুক্ত করা হয়েছে। ন্যাশনাল ক্রেডিট ফ্রেমওয়ার্কে খেলাধুলা বিশেষ গুরুত্ব পেয়েছে। মন্ত্রী জানান, যুব বিষয়ক ও ক্রীড়া দপ্তর থেকে এ বিষয়ে প্রয়োজনীয় পরামর্শ নেওয়া হয়।
কেন্দ্রীয় যুব বিষয়ক ও ক্রীড়া মন্ত্রী অনুরাগ ঠাকুর বলেছেন, দেশকে খেলাধুলার অন্যতম কেন্দ্র হিসেবে গড়ে তোলার জন্য যে স্বপ্ন প্রধানমন্ত্রী দেখেছেন তা বাস্তবায়নের কাজ চলছে। বিভিন্ন আন্তর্জাতিক ক্রীড়া প্রতিযোগিতায় আমাদের খেলোয়াড়দের ক্রীড়া নৈপুন্য এবং ফলাফলের মাধ্যমে সরকারের উদ্যোগের সুফল পাওয়া যাচ্ছে। দেশকে খেলাধুলার জগতে মহাশক্তিধর করে তোলার জন্য কেন্দ্রীয় সরকার নানা উদ্যোগ নিয়েছে। এর মধ্যে টপস কর্মসূচি, শরীরচর্চার জন্য প্রয়োজনীয় সরঞ্জাম, প্রশিক্ষণ এবং বিদেশে খেলাধুলার সুযোগ উল্লেখযোগ্য। শ্রী ঠাকুর জানান, সকলের মিলিত প্রয়াসে ভারত ক্রীড়া ক্ষেত্রে মহাশক্তিধর দেশ হিসেবে আত্মপ্রকাশ করবে বলে তিনি আশাবাদী।
২০২২এর কমনওয়েলথ ক্রীড়া প্রতিযোগিতার স্বর্ণ পদকজয়ী বক্সার নিখাত জারিন, প্যারা টেবিলটেনিস খেলোয়াড় ভাবিনা প্যাটেল, প্রাক্তন কুস্তিগীর সংগ্রাম সিং, সুষম আহার বিশেষজ্ঞ লিউক কুটিনহো মতবিনিময়ের এই অনুষ্ঠানে উপস্থিত ছিলেন। নিখাত কেন্দ্রের টপস কর্মসূচিতে কতটা উপকৃত হয়েছেন সে বিষয়ে বিস্তারিতভাবে জানান। অনুষ্ঠানে দ্বিতীয় ফিট ইন্ডিয়া বিদ্যালয় প্রশ্নোত্তর প্রতিযোগিতার ঘোষণা করা হয়। তেসরা সেপ্টেম্বর থেকে ১৫ অক্টোবরের মধ্যে বিদ্যালয়গুলিকে এই প্রতিযোগিতায় অংশগ্রহণের জন্য নাম নথিভুক্ত করতে হবে। প্রতিযোগিতায় মোট পুরস্কারের পরিমান ৩ কোটি ২৫ লক্ষ টাকা।
এবারই প্রথম জাতীয় ক্রীড়া দিবসে যুব বিষয়ক ও ক্রীড়া মন্ত্রক দেশজুড়ে নানা অনুষ্ঠানের আয়োজন করে। ছাত্রছাত্রীদের মধ্যে খেলাধুলা, সক্ষম থাকা এবং সুষম আহারের গুরুত্ব বোঝাতে জম্মু থেকে থিরুভানান্তপুরম পর্যন্ত বিভিন্ন অনুষ্ঠানে ক্রীড়াবিদরা অংশগ্রহণ করেন। দেশের ২৬টি স্কুলে ভারতীয় হকি দলের ক্যাপ্টেন মনপ্রীত সিং, বক্সার নিখাত জারিন, জুডো খেলোয়াড় তুলিকা মান, লং জাম্পার শ্রীশঙ্কর মুরলি, লন বল-এ স্বর্ণপদক জয়ী মহিলা দলের খেলোয়াড় লাভলি চৌবে সহ বিশিষ্ট খেলোয়াড়রা উপস্থিত হয়ে ছাত্র-ছাত্রীদের সঙ্গে মতবিনিময় করেন। স্পোর্টস অথরিটি অফ ইন্ডিয়া  এই উপলক্ষে ফিট ইন্ডিয়া কর্মসূচির আওতায় একগুচ্ছ অনুষ্ঠানের আয়োজন করে। সকলে যাতে শারীরিকভাবে সক্ষম থাকেন সেই দিকটি বিবেচনা করেই এই উদ্যোগ নেওয়া হয়। এর আওতায় সাই-এর জাতীয় উৎকর্ষ কেন্দ্র এবং ১০০টি স্কুলে পেশাদার ক্রীড়াবিদরা অংশগ্রহণ করেন। জওহরলাল নেহরু স্টেডিয়ামে জাতীয় ক্রীড়া দিবস উপলক্ষে আয়োজিত এক অনুষ্ঠানে অতীতের বিশিষ্ট খেলোয়াড় যোগেশ্বর দত্ত, অখিল কুমার, জাফর ইকবাল, কমনওয়েলথ গেমসের পদক জয়ী তেজস্বী শংকর এবং ১৫ অনূর্ধ জুডোয় বিশ্ব চ্যাম্পিয়ন লিনথোই চানামবাম-এর মতো বিশিষ্ট খেলোয়াড়রা উপস্থিত ছিলেন।
PG/CB/NS
(Visitor Counter : 84